I 2018 gik læger ved Reumatologisk Afdeling på Aalborg Universitetshospital og forskere fra Center for Neuroplasticity and Pain, Aalborg Universitet, i gang med et studie, der skulle undersøge, om Cannabidiol (også kaldet CBD) kunne virke smertelindrende hos patienter med psoriasisgigt eller slidgigt i hænderne. Patienterne lider ofte af smerter, som typisk behandles med velkendte smertelindrende præparater som Ibuprofen, også kaldet NSAID-præparater. - NSAID-præparaterne er kendt for at have en række bivirkninger, og flere af vores patienter har efterspurgt cannabis-baserede præparater som alternativ. Derfor besluttede vi os for at undersøge et sådant i et videnskabelig forsøg, fortæller Jonathan Vela, læge og leder af forskningsprojektet. 136 personer har deltaget i lodtrækningsforsøget, der skulle afdække virkningen af stoffet CBD, der er ét af de aktive stoffer i cannabisplanten. Halvdelen af forsøgsdeltagerne har fået CBD – den anden halvdel har fået placebo. Herefter blev deltagerne fulgt i 12 uger for at undersøge en potentiel smertelindrende effekt af CBD sammenlignet med placebo. CBD-præparat viser ingen effekt Konklusionen på studiet er imidlertid skuffende læsning for dem, der havde sat deres forhåbninger op efter, at CBD skulle være et effektivt alternativ til traditionel smertebehandling, fortæller Jonathan Vela: - Både patienter, som fik CBD og placebo, oplevede et meget lille fald i deres smerter, men der var ingen klinisk eller statistisk forskel mellem grupperne. Dermed kan vi med meget stor sikkerhed sige, at CBD i de doser, som blev anvendt i studiet, i gennemsnit ingen effekt har på patienternes smerteoplevelse sammenlignet med placebo, siger Jonathan Vela i en pressemeddelelse fra Aalborg Universitetshospital. Større doser kan måske påvirke resultatet I forsøget har forskerne anvendt syntetisk fremstillet CBD i doser på mellem 20-30 mg, hvilket stemmer overens med de doser, som forskellige online-sælgere anbefaler. Om resultatet havde været anderledes, hvis doserne blev øget, vil Jonathan Vela ikke udelukke: - I studiet har vi undersøgt effekten af doser, der er i tråd med anbefalinger fra onlineforhandlere af CBD-olier og tidligere forsøg. Vi kan imidlertid se, at i de studier, hvor CBD fx bruges som led i behandlingen af epilepsisygdomme, er der tale om langt højere doser. Forskerne har også anvendt syntetisk fremstillede CBD-præparater. Det skyldes, at det ikke er muligt at anvende CBD udvundet af cannabisplanter til videnskabelige studier, idet planternes mange forskellige naturlige indholdsstoffer varierer.

Opsummering:
Det første danske studie af cannabisbaseret medicin (CBD) som behandling mod smerter har ikke kunnet påvise, at medicinen skulle have nogen effekt.